Akik Kecubung Kasihan punika boten namung gadhah warna wungu, nanging uga wonten kang wernanipun wungu enom, wungu semu abang, semu biru, wungu tuwa lan, malah wonten kang wernanipun nyedhaki langking (ireng). Séla/watu punika yèn dipanaské ing pasir utawa lempung bakal owah wernanipun dados kuning emas. Séla/watu kang sampun dados kuning emas kala wau yèn digosok bakal owah dados sèla sitrin kanthi jeneng kinyang cempaka. Kamangka watu sitrin tulèn punika asalé saking watu kwarsa kang gadhah warna kuning emas, tiyang-tiyang sok nyampur bawur antawisipun watu sitrin kaliyan watu ametis. Bédané sitrin asli kaliyan ingkang damelan wau saking mengkilapé, ingkang asli wernanipun luwih mengkilap. Sak sanèsé uga wonten jinis sanès saking watu akik kecubung, inggih punika kecubung wulung. Kecubung wulung gadhah warna ireng cemeng asli. Ciri-cirinipun yèn ditrawang ing ngandhapipun srengéngé katon warna wungu kembang térong.